Aquapark Tatralandia

Aquapark Tatralandia je areál vodnej zábavy s ubytovaním na Slovensku, v regióne Liptov. Nachádza sa 2 km na severozápad od centra Liptovského Mikuláša v mestskej časti Ráztoky, na severnom brehu vodnej nádrže Liptovská Mara. Aquapark zásobuje viac ako 2 500 m hlboký vrt s teplotou vody 60,7 °C. Základné informácie Celková rozloha areálu Tatralandia Holiday Resort (Aquapark Tatralandia & Holiday Village Tatralandia): 14 ha Rozloha areálu Aquapark Tatralandia: 7 ha Celková rozloha areálu Holiday Village Tatralandia: 7 ha Počet lôžok: 700 Počet ubytovacích jednotiek: 155 Vybavenie a služby Bazény Súčasťou Aquaparku Tatralandia je štrnásť bazénov s teplotou do 40 °C. V krytej časti TROPICAL PARADISE, kde je celoročne udržiavaná stála teplota vzduchu 30 °C, sa nachádza päť bazénov s morskou aj čírou vodou. V krytej časti Ostrov pirátov z Karibiku sú dva bazény + jeden dojazdový bazén. Vo vonkajšej časti celoročne fungujú dva bazény s termálnou vodou. V letnej sezóne sú navyše prevádzkované ďalšie štyri bazény. Tobogany V areáli, najmä v jeho letnej časti, sa nachádza 30 toboganov a vodných šmýkačiek rôzneho stupňa náročnosti. V celoročnej prevádzke je 6 toboganov a šmýkačiek. Wellness & Spa Keltský saunový svet Keltský saunový svet je komplex 21 vodných a masážnych kúpeľov, sáun a procedúr. Summer City Summer City je v prevádzke počas letnej sezóny. Nachádza sa tu Bubble City s bludiskom, loďou a inými nafukovacími atrakciami, trampolíny, Wet Football a športoviská (volejbal, beach volejbal, futbal, stolný tenis, obrí šach, ruské kuželky). Holiday Village Tatralandia Ubytovací komplex so 155 bungalovmi a apartmánmi (700 lôžok). Bungalovy a apartmány sú usporiadané do tematických skupín (Liptovská dedina, Skautský tábor, Romantická záhrada a pod.). K dispozícii sú stravovacie zariadenia, bowling, 3D golfový simulátor, 5D kino a ďalšie. Iné atrakcie a služby V Aquaparku Tatralandia sa nachádza taktiež park kovových miniatúr, vláčik, kolotoč, labyrint, Gold Splash, detský kútik, fajčiareň a požičovňa športových potrieb. Doprava Areál leží po pravej strane od cesty II. triedy č. 584 medzi Liptovskou Ondrašovou a Liptovským Trnovcom. Jeho súčasťou je veľkokapacitné parkovisko. Zachádza sem väčšina prímestských autobusových liniek do okolitých dedín. V letnej sezóne sem premáva linka č. 13 MHD z Liptovského Mikuláša a tiež niekoľko spojov linky č. 1. V zimnej sezóne premáva medzi Aquaparkom a Jasnou bezplatný Ski&Aquabus. História 2003 - Výstavba sa začala položením základného kameňa 14. novembra 2002, otvorený bol 5. júla 2003. Už za pol roka prevádzky sa Tatralandia dostala v ročnom hodnotení návštevnosti turistických stredísk v SR na 5. miesto. 2004 - pribudol saunový svet Tatra-Therm-Vital, 3 bazény, 9 toboganov a šmýkačiek a ubytovacia časť Holiday Village Tatralandia, ktorá bola otvorená v júli. Týmto sa okamžitá kapacita akvaparku v letnej sezóne zvýšila z pôvodných 2 500 na 4 000 návštevníkov. Na základe hodnotenia v prílohe TOP Trendy v cestovaní ekonomického týždenníka TREND za rok 2004 získala Tatralandia prvé miesto v návštevnosti turistických atrakcií Slovenska. Aquapark Tatralandia v roku 2004 navštívilo viac ako 550 tisíc ľudí. 2005 - 16. júla 2005 bol pre verejnosť otvorený areál Western City Šiklův mlýn - identická kópia mestečka z amerického vidieka z konca 19. storočia. WESTERN CITY v Tatralandii je pokračovaním úspešného českého projektu Libora Šikla, ktorý je majiteľom "Westernového mestečka Šiklův mlýn" na Českomoravskej vysočine v Česku. 2006 - Návštevnosť 570 tis. návštevníkov, čím sa Tatralandia naďalej drží na špičke - hodnotenia TOP Trendy v cestovaní za rok 2005. Asociácia kúpalísk a bazénov Slovenska (AKUBAS) pridelila Aquaparku Tatralandia najvyššie hodnotenie medzi vodnými strediskami – certifikát kvality služieb - 5 hviezd – ocenenie kvality v zhode s požiadavkami asociácie pre kategorizáciu stredísk akvaparky a wellness. Blízkosť poľských hraníc a tiež výborné služby katapultovali Tatralandiu na popredné miesto v rebríčku obľúbených destinácií poľských turistov. Tatralandia vyvíjala množstvo aktivít orientovaných práve na poľskú klientelu. Samozrejme pribudli aj nové atrakcie – Bubble City - komplex nafukovacích hradov a iných zábavných nafukovacích atrakcií pre deti aj dospelých, nové tobogany na jazdu na trojmiestnych člnoch, alebo tobogan čierna diera na nafukovacích kolesách. V roku 2006 pribudla tiež dobrodružná atrakcia plná zábavy Adventure Castle, ktorú ocenili hlavne detskí návštevníci a zároveň začali prípravy na nový krytý detský bazén s interaktívnym hradom. 2007 Koniec apríla 2007 priniesol do Tatralandie kus horúceho slnka nový krytý tropický komplex Ostrov pirátov z Karibiku. Tento karibský wellness v tvare obrátenej pirátskej lode doplnil ponuku Tatralandie o Ocean bazén, detský bazén pirátov s obrím Jumbo hradom, oddychovú zónu Palm Beach s Relax barom. Pribudol tiež Wellness Paradise, kde sa poskytujú kompletné masáže, zábaly, kúpele a iné procedúry. Ďalšie nové atrakcie priniesla letná sezóna – rodinný raftovací tobogan a toboganová adrenalínová super novinka - strašidelná jazda so svetelnou a zvukovou show. 2008 Aquapark Tatralandia sa v tomto roku sústredil hlavne na skvalitňovanie služieb v stredisku a zvyšovanie množstva atrakcií. Tatralandia neustále budovala nové atrakcie pre každú sezónu. Novinkami roku 2008 boli 4 celoročné adrenalínové tobogany, krokodílie aquapontóny, fajčiareň pri Hawai Bare. Zväčšili sa priestory pokladní, ktoré skrátili dobu čakania návštevníkom a vytvorili komfortnejší prístup k šatniam. V Holiday Village zriadili možnosť Wi Fi pripojenia. 2009 Na prelome rokov 2008 a 2009 bol spustený nový raftovací lievikový tobogan TORNADO - jedinečný v strednej Európe. Ubytovacia časť - Holiday Village Tatralandia - svojich hostí privítala v nových priestoroch recepcie a spolu s ňou aj kongresová miestnosť s kapacitou až 420 osôb, reštaurácia U Furmana, bowlingová hala a nové kongresové a školiace priestory. V tesnej blízkosti Tatralandie vyrástla Gopass Aréna Liptov - multifunkčná športová hala určená pre organizovanie športových (loptové hry, tenis, bedminton...), kultúrnych (koncerty), spoločenských podujatí a kongresov. Na konci roku 2009 bolo v Holiday Village Tatralandia otvorené 5D kino, ktoré návštevníkom prinieslo nezabudnuteľný zážitok z filmov. 2010 Tatralandia Holiday Resort výrazne prispieva k rozvoju cestovného ruchu, prísunu nových turistov, rozšíreniu ponúkaných služieb v regióne a v neposlednej rade i poskytovaniu pracovných miest a zväčšenie objemu využívaných služieb miestnych živnostníkov a dodávateľských firiem. V cestovnom ruchu má svoje nezastupiteľné miesto a vďaka svojej rozmanitosti si každý návštevník príde na svoje. Medzi atrakciami pribudla svetová novinka raftovacia U-rampa BOOMERANG RAFT RAMP - jedinečná svojho druhu v Európe a 3D Golfový simulátor. 2013 V januári 2013 bol otvorený tropický raj TROPICAL PARADISE so štyrmi bazénmi s morskou aj čírou vodou, uprostred ktorých sa nachádza Barbados bar. V TROPICAL PARADISE bola postavená pirátska loď a šnorchlovací bazén s pokladom. Vnútri je príjemná teplota 30 °C a živá tropická flóra. 2016 Spustenie jedinečného surf simulátora Surf Waves Tatralandia. 2018 V lete 2018 boli v Tatralandii otvorené dva nové tobogany: adrenalínový DELPHIN a rodinný 4FAMILY. Ich súčasťou je moderný výťah pre rafty. 2025 V lete 2025 boli otvorené ďalšie dva nové Mega tobogany: Duo Race a Flamingo. Iné projekty Commons ponúka multimediálne súbory na tému Aquapark Tatralandia Externé odkazy Oficiálna stránka Tatralandie Archivované 2010-10-08 na Wayback Machine